Shemasi (kutoka neno la Kiarabu; kwa Kigiriki: διάκονος, diákonos maana yake "mtumishi", "msaidizi", "mhudumu", au "mjumbe".) ni kiongozi wa Kanisa anayeunganisha wenye daraja za juu na walei. Hii ni kwa sababu ushemasi ni daraja ya tatu na ya mwisho katika Kanisa Katoliki na madhehebu mengine kadhaa ya Ukristo. Unatolewa na Askofu kwa kumwekea muumini mikono na kumuombea ili atoe vizuri huduma ya Neno la Mungu, ya liturujia na ya matendo ya upendo. Unaweza kutolewa kwa namna ya kudumu au kama hatua ya kuelekea daraja ya upadri. Katika Kanisa la Moravian ushemasi ni ngazi ya kwanza ya uchungaji. Katika historia ya Kanisa mashemasi waliotoa mchango mkubwa, mara nyingi kwa kukamilisha ushuhuda wao kwa kumfia Yesu. Kati yao maarufu zaidi ni Laurenti Mfiadini, Efrem wa Syria, na Fransisko wa Asizi. Imezoeleka kusema ushemasi ulianzishwa na Mitume walipoweka viongozi saba wenye kusema Kigiriki kuwasaidia katika kuongoza Kanisa la Yerusalemu. Wa kwanza wao alikuwa Stefano . Hata hivyo wataalamu wengine wanasema hao saba hawakuwa mashemasi tu. Kwa vyovyote cheo cha ushemasi kinazungumziwa na Agano Jipya, hasa katika Nyaraka za Kichungaji, Mtume Paulo anapotaja sifa za shemasi (1Tim 3:1-13). deacon.